El CEIP L’Olivera protagonista d’un nou projecte educatiu
07 de febrer de 2019

Esta setmana arranca al CEIP L’Olivera de l’Eliana la iniciativa d’Educació per al Desenvolupament i la Ciutadania Global “Les xiquetes i xiquets ens conten el món” en la qual participa la regidoria d’Educació i Infància.

El projecte es desenvoluparà  durant este curs i el pròxim amb l’alumnat de 6é de primària. Es pretén fomentar el desenvolupament d’una cultura de ciutadania activa i transformadora des de la infància en relació a la defensa dels Drets Humans amb un enfocament que aborda l’enfortiment de capacitats i competències, la incidència, el lideratge i l’intercanvi d’experiències. És per això que la intervenció es coordinarà estretament amb el Consell de Xiquetes i Xiquets de l’Eliana.

Es tracta d’una iniciativa de l’Institut Sindical de Cooperació al Desenvolupament (ISCOD-PV), cofinançada per la Conselleria de Transparència, Responsabilitat Social, Participació i Cooperació de la Generalitat i UGT-PV, amb la col·laboració de la Regidoria d’Educació i Infància de l’Ajuntament de l’Eliana.

Durant aquest curs escolar es duran a terme 12 sessions en les quals s’abordarà el Dret a la Participació de la Infància i quatre temes relacionats amb els Objectius de Desenvolupament Sostenible: Igualtat de Gènere; Reducció de Desigualtats; Consum responsable i comerç just; i Cultura de Pau. Estos objectius són els que ha destacat la regidora Eva Santafé qui ha remarcat la relació d’esta iniciativa amb el projecte educatiu l’Eliana educadora i ha destacat la importància de fomentar la participació infantil.

El procés culminarà este curs escolar amb la presentació de les demandes dels infants, proposades en el Consell dels Xiquets i Xiquetes de l’Eliana.

Només altres dos centres d’educació primària de la Comunitat, el CEIP El Pla d’Elx i el CEIP Rosario Pérez  de la Vall d’Uixó, han sigut seleccionats per a formar part d’este projecte. En L’Olivera de l’Eliana, Ana Grau serà la formadora que treballarà amb els alumnes i coordinarà amb Susana Fuster les accions a desenvolupar en el Consell de Xiquetes i Xiquets.